惱公
作者：李賀
朝代：唐

paragraphs: 宋玉愁空斷，嬌饒粉自紅。
歌聲春草露，門掩杏花叢。
注口櫻桃小，添眉桂葉濃。
曉奩妝秀靨，夜帳減香筒。
鈿鏡飛孤鵲，江圖畫水葓。
陂陀梳碧鳳，腰褭帶金蟲。
杜若含清露，河蒲聚紫茸。
月分蛾黛破，花合靨朱融。
髮重疑盤霧，腰輕乍倚風。
密書題荳蔲，隱語笑芙蓉。
莫鎖茱萸匣，休開翡翠籠。
弄珠驚漢燕，燒蜜引胡蜂。
醉纈拋紅網，單羅挂綠蒙。
數錢教姹女，買藥問巴賨。
勻臉安斜雁，移燈想夢熊。
腸攢非束竹，胘急是張弓。
晚樹迷新蝶，殘蜺憶斷虹。
古時填渤澥，今日鑿崆峒。
繡沓褰長幔，羅裙結短封。
心搖如舞鶴，骨出似飛龍。
井檻淋清漆，門鋪綴白銅。
隈花開兔徑，向壁印狐蹤。
玳瑁釘簾薄，琉璃疊扇烘。
象牀緣素柏，瑤席卷香葱。
細管吟朝幌，芳醪落夜楓。
宜男生楚巷，梔子發金墉。
龜甲開屏澀，鵝毛滲墨濃。
黃庭留衛瓘，綠樹養韓馮。
雞唱星懸柳，鵶啼露滴桐。
黃娥初出座，寵妹始相從。
蠟淚垂蘭燼，秋蕪掃綺櫳。
吹笙翻舊引，沽酒待新豐。
短珮愁填粟，長弦怨削菘。
曲池眠乳鴨，小閣睡娃僮。
褥縫篸雙線，鉤縚辮五總。
蜀煙飛重錦，峽雨濺輕容。
拂鏡羞溫嶠，薰衣避賈充。
魚生玉藕下，人在石蓮中。
含水彎蛾翠，登樓選馬鬉。
使君居曲陌，園令住臨邛。
桂火流蘇暖，金爐細炷通。
春遲王子態，鶯囀謝娘慵。
玉漏三星曙，銅街五馬逢。
犀株防膽怯，銀液鎮心忪。
跳脫看年命，琵琶道吉凶。
王時應七夕，夫位在三宮。
無力塗雲母，多方帶藥翁。
符因青鳥送，囊用絳紗縫。
漢苑尋官柳，河橋閡禁鐘。
月明中婦覺，應笑畫堂空。